1 antwoord op Briljant
Henning Janse van Vuuren het gesê op Oktober 30, 2014
Crito, eers 'n pluimpie vir die keurige resensies – nie soseer die inhoud nie, maar u taalgebruik beïndruk my meestal.
Baie mense sê hulle lees "nie eintlik Afrikaans nie". Ek weet nie of u, as resensent van resensente, al soortgelyke opmerkings gehoor het nie.
"Nou ja. Danie Hugo se bespreking maak my nuuskierig oor Du Plessis, 'n digter wat sy oeuvre in die teken laat staan van sy verset teen die keurslyf wat Afrikaanse uitgewers vir hom wou aantrek. En dan verdwyn daardie belangstelling ook weer wanneer Hugo daarop wys dat Du Plessis die gehaltebeheer kort wat uitgewers hom sou verskaf."
" 'n Bespreking waaraan mens jou kan verkneukel. Wat Volschenk op baie beleefde wyse sê, is dat sy as oud-uitgewer wéét dat sy hierdie boek nooit sou uitgegee het nie."
Ek ruik bias. In Afrikaans kan mens die woord baaiis gebruik of afkort met BS. (O ja, dit pla my dat u so maklik belangstelling verloor – dalk ontbreek daar 'n bietjie wilskrag; probeer alternatiewelik iets soos Bioplus.)
Indien 'n mens sou beweer Crito is 'n lakei van die uitgewersbedryf en gevestigde ou strukture, moet só 'n mens dit sekerlik kan bewys. Maar sommige verskynsels is moeilik bewysbaar, al is dit alomteenwoordig in die tussenin spasies. Einstein het gesê: "I sometimes feel I am right, but do not know it." Dalk haal ek hom buite konteks aan, maar die punt is, ek sal verbaas wees as ek verkeerd is.
Mense lees "nie eintlik Afrikaans nie", want al verpak jy 'n storie in 'n mooi omslag, spel al die woorde reg en hou by die reëls waaraan taalterapeute glo: bly 'n saai storie 'n saai storie. Die uitsondering is yl gesaai.
Meeste lesers verkies 'n boek wat taalkundig behoorlik versorg is, maar ek is gekant teen beheer, veral as dit tot binne in die boekwinkels strek. Beheer. Beheer pas netjies in die kraal van orde, dissipline, HNP, mans in kakieklere met 'n kam in die kous of vrouens met 'n rietmandjie oorgetrek met 'n gehekelde lappie, 'n appel en 'n Gideonsbybeltjie langs die snesies vir 'n moontlike glipsie. Dus: impotent, soos sommige uitgewers.
O ja, ek praat merendeels van fiksie, nie die versameling en herskryf van reeds gepubliseerde data nie.